Mörschwil
Mörschwil isch ä politischi Gmeind im Kanton St. Gallä i dä Schwiiz.

Geographii 
S Bsundere a de Gmeind isch, dass si uus viel losä Weiler zämägsetzt isch – dementsprechänd chlii isch de Dorfchern. D Gmeind, wo ursprünglich zum Bezirk Rorschach ghört hät, isch jetzt im Wahlkreis Rorschach. S Gmeindegebiet schlüsst sich unmittelbar as öschtlichi End vo de Stadt St. Gallä aa und breitet sich Richtig Bodäsee uus. S Gebiät wird vo beidnä Siitä vo dä zwei Flüssli Goldach und Steinach iigschlossä. 
Nachbuurgmeindä sind Berg, Steinach, Tübach, Goldach, Undereggä, St.Gallä und Wittäbach.

Gschicht 
D Ortschaft, wo als Maurini villare 811 gschichtlich s'erschte Mol erwähnt worde isch, befindet sich nordöstlich vo dä Stadt St. Gallä und isch au en Vorort devo. I de Mitti vom 19. Johrhundert sind ufgrund vom Gsetz zur Bekämpfig vo de Heimatlosigkeit jenischi Familiä iibürgeret wordä.
D Gemeind hät sich i dä letschtä Johrä von ärä landwirtschaftlich prägte Struktur zun ärä klassischä Vorortsgmeind entwicklet.
Tüpischi Zeichä för da sind:
 än enorms Bevölkerigswachstum vo 1990 bis 2004 vo 34.9 Prozänt
 än gringe Usländerateil mit rund 7 Prozänt
 tüfstä Stürfuess im Kanton St. Gallä mit 215 % (Joor 2005)
 gueti Abindig a d Stadt St. Gallä mit änärä eigenä Buslinie 11
 Infrastrukturä sind uf d Stadt usgrichtet: kei Sekundarschuel, kei Badi usw.

Wirtschaft 
Uf em Gmeindsgebiet vo Mörschwil isch e Cholegruebe wo früehner zum Chohlenabbau gnutzt wordän isch.
Me hät früeh agfange, d'Wirtschaft z'fördere, so dass sich Mörschwil nöt zunere Schlofgmeind entwicklet. Än Erfolg vo derä Politik isch zum Bispiil d'Aasidlig vo dä Modellisebahnfirma HAG oder vo dä Firma Fenster Dörig. Aber au zahlriichi anderi Gwerbsbetriib sind z Mörschwil.

Verchehr 
Mörschwil hät en Bahof a de SBB-Linie vo Sanggalle uf Rorschach und meereri Busshaltestelle a de Linie 11, wo vo Sanggalle obenabe chunnt, dors Dorf fahrt und wider zrugg i Stadt goot. Es git aber au Linie, wo i Richtig Tübach noch Horn an Bodesee oder öber Goldach in Rorschacherbärg fahrid.

Mit eme Autobahnaaschluss am Zuebringer A1.1 uf Arbon und öber d Autobahnverzwiigig Meggähuus isch Mörschwil au a d A1 (Samagrete-Gämf) aabunde.

Schuelä 
Z Mörschwil gits ä Privatgymnasium mit rund 110 Schüälerinnä und Schüäler und mit eidgenössischä Matura-Anerkennig. Vo 1924-2007 ischs s Gymnasium Unteri Waid vom Orden vo de Patres vo La Salette gführt wordä. Hüt sind die meistä Lehrchräft Laie, da haisst, Lüüt, wo nöd im Orde sind. Im August 2007 hät ä zivili Trägerschaft d Schuel überno. Die chlii Schuäl giltät als sehr wältoffä und isch bekannt für di guät Füerig dur engagierti Lehrchräft. S Gymnasium und s Untergymnasium isch offä für Maitli und Buebä vo allnä Konfessionä; d Ufnahmebedingingä sind di glichä wie diä vom Kanton St. Gallä.

Weblink 

 Offizielli Website vo de Gmeind Mörschwil

Fuessnote 

Ort (Kanton Sankt Galle)